Plesierrit in gholfkarretjie boemerang | Netwerk24
Plesierrit in gholfkarretjie boemerang
26 Maart 2020 19:15
Die Australiese sokkerspeler Tim Payne het Woensdag ’n betraande verskoning aangebied nadat hy en ’n spanmaat onder die invloed van alkohol ’n gholfkarretjie op ’n openbare pad bestuur het.
Om skande by skade te voeg, moet Payne en Oliver Sail albei, soos hul spanmaats, weens die koronavirus Covid-19 in selfisolasie gewees het.
Tim Payne. Foto: Getty Images
Die twee is Woensdag 01:20 op die Oxford Falls-pad deur ’n polisielid van Nieu-Suid-Wallis voorgekeer.
Payne was agter die stuur van die gholfkarretjie wat die twee vir ’n “plesierrit” ingespan het.
“Ek wil net om verskoning vra vir my lawwe optrede. Ek aanvaar volle verantwoordelikheid. Dis ’n verskriklike verleentheid vir my,” het ’n betraande Payne Woensdag gesê.
“Ek het so baie mense in die steek gelaat, insluitende my lewensmaat, my familie, my klub en individue soos Uffie (sy span se afrigter Ufuk Talay).”
Payne is ’n verdediger vir Wellington Phoenix. As tiener was hy op die boeke van die Engelse Premierligaklub Blackburn Rovers.
Hy was volgens ’n polisieverslag ver oor die toelaatbare bloed-alkohol-limiet.
Die oortreding beteken sy rybewys kan vir tot ses maande opgeskort word en die minimum-boete vir eerste oortreders is $2 200.
Die bestuursraad van Phoenix het die voorval bevestig en gesê dit sal intern ondersoek word. “Die plesierrit in ’n tyd waar alle spelers aan selfisolasie onderwerp is, word in ’n ernstige lig beskou.
“Die betrokke spelers sal ook verantwoording moet doen oor die skade wat aangerig is aan die Sydney-sportakademie, waar die spelers tans tuisgaan terwyl hulle in isolasie is,” het die klub in ’n verklaring gesê. –Sportredaksie, stuff.co.nz
Meer oor: Selfisolasie | Sokker